ועדת הכלכלה, כנסת 18, פרוטוקול מספר 61, 2009-07-21 10:00

אופיר אקוניס: אני מתכבד לפתוח את הישיבה השנייה היום בנושא תקנות התעבורה (תיקון מס' 5) (תיקון), התשס"ט-2009, בדבר סימון אחורי של נגררים קלים.

אופיר אקוניס: אני מקווה שהגיעו להסכמות על כל התקנות.

אופיר אקוניס: אני מבקש שתציגי את התקנות.

חוה ראובני: לפני כחצי שנה בישיבת פגרה אישרה ועדת הכלכלה של הכנסת היוצאת את החלפת השיטה של הסימון האחורי של כלי רכב כבדים לפי התקן הישראלי לעניין זה.

חוה ראובני: מדובר על רוב סוגי כלי הרכב, למעט סוגים ספציפיים שנקבעו, בסימון לפי תקן ישראלי שתואם תקן אירופאי.

חוה ראובני: למרבה הצער היתה שם השמטה וסוגים מסוימים של נגררים נשארו בחוץ, בשיטה של טבלאות הסימון הישנות במקום בסימון לפי התקן.

חוה ראובני: לכן אנו מבקשים לתקן את התיקון, עוד לפני שהוא נכנס לתוקף ב-8 באוגוסט 2009.

אופיר אקוניס: כלומר פסים זוהרים בצבע אדום-צהוב במקום אדום-לבן.

חוה ראובני: כן.

חוה ראובני: זה יחול מ-8 באוגוסט לגבי רכב חדש.

חוה ראובני: לגבי רכבים שרשומים כבר יש זמן נוסף, אבל הרגל הראשונה היא ב-8 באוגוסט.

חוה ראובני: לכן אנחנו מבקשים היום לתקן את התיקון ולא לתקן את תקנות התעבורה עצמן.

אופיר אקוניס: לגבי כל הרכבים שמופיעים כאן ברשימה?

אופיר אקוניס: רנו קאנגו, סיטרואן ברלינגו, ג'י-אם-סי, סוואנה אפור, טנדר סיארה?

לאה ורון: מדובר בסימון של נגררים בלבד.

לאה ורון: נכון?

חוה ראובני: כן.

חוה ראובני: אנחנו מדברים על הנגררים.

חוה ראובני: אם לפי התקנות כפי שאושרו לפני כחצי שנה לוחות הסימון האחוריים החדשים התייחסו לרכב מסוג N3 – המשאיות הכבדות, ולנגררים הכבדים – O3 ו-O4, עכשיו אנחנו רוצים לכלול את כל הנגררים, למעט עגלות שרתומות לבעלי-חיים, שרק עליהן אנחנו לא מחילים את לוחות הסימון החדשים.

אופיר אקוניס: כמה כאלה יש היום?

חוה ראובני: אינני יודעת.

חוה ראובני: הם פטורים מרישום ברישיון.

קריאה: בנהריה יש.

אופיר אקוניס: גם שם זה לא קיים כבר, לדאבון הלב.

אופיר אקוניס: אתה מדבר על הכרכרות?

אופיר אקוניס: בפעם האחרונה שהייתי שם לא ראיתי כרכרות.

אופיר אקוניס: בעבר היו גם בנתניה.

חוה ראובני: בטבריה יש מקומות שבהם נוסעים בעגלות.

קריאה: בתל-אביב פה ושם אתה רואה.

אופיר אקוניס: בתל-אביב זה אלטע זאכן, ברחוב הרצל.

קריאה: לפי מחירי הדלק אולי נחזור לכרכרות.

אופיר אקוניס: זה התיאוריה של איינשטיין, שאחרי מלחמת העולם השלישית האדם יחזור לימי קדם, לדפוסי פעולה של האדם הקדמון.

אופיר אקוניס: אתה ממש כמו איינשטיין ...

קריאה: זה כוח סוס אחד.

לאה ורון: מתי ייכנס לתוקף התיקון לגבי כלי רכב ישנים?

חוה ראובני: לגבי כלי רכב ישנים, הכניסה לתוקף היא 3 שנים מיום הפרסום, דהיינו בפברואר 2011.

איתי עצמון: אתם לא משנים את מועד התחילה שנקבע?

חוה ראובני: לא משנים את מועד התחילה.

חוה ראובני: אנחנו פשוט מחילים את התיקון שנעשה לפני חצי שנה גם על הנגררים עד 3.5 טון.

חוה ראובני: זאת כל הבקשה.

אופיר אקוניס: למה הכניסה לתוקף לגבי הרכבים הישנים היא 3 שנים מיום הפרסום?

אופיר אקוניס: למה לא לפני כן?

לאה ורון: מה הסיבה לתקופת ההיערכות הארוכה הזאת?

שמעון ולינסקי: נתנו זמן, גם כדי שהשוק יוכל להתארגן - - -

אופיר אקוניס: 3 שנים?

שמעון ולינסקי: כן.

שמעון ולינסקי: כל הרכבים מסומנים גם היום.

שמעון ולינסקי: כאן אנחנו מחליפים בהדרגה את הסימון.

שמעון ולינסקי: כל משאית כזאת שיתקלקל לה לוח תחליף כבר ללוחות החדשים אני מניח ולאט-לאט השוק יעבור, בלי הרבה טלטלות, לסימון חדש.

אופיר אקוניס: 3 שנים נראה לכם סביר?

אופיר אקוניס: זה המון זמן.

שמעון ולינסקי: זה לא כל-כך הרבה.

אופיר אקוניס: אם זה מקובל עליהם, נקבל את זה גם אנחנו.

אופיר אקוניס: לי נראה שאפשר הרבה פחות זמן.

חוה ראובני: הרעיון היה לא לגרור אותם לבוא ולעשות החלפה יזומה, אלא כאשר במילא צריך להחליף יחליפו לסימונים החדשים.

אופיר אקוניס: אם הדרג המקצועי במשרד התחבורה נדיב ומאפשר 3 שנים, בסדר.

אופיר אקוניס: אני מבקש שתקראי את ההצעה.

חוה ראובני: תקנות התעבורה (תיקון מס' 5) (תיקון), התשס"ט-2009 "בתוקף סמכותי לפי סעיף 70 לפקודת התעבורה (להלן – הפקודה), ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – תיקון תקנה 2 לתקנות המתקנות בתקנה 2 לתקנות התעבורה (תיקון מס' 5), התשס"ט-2009 (להלן – התקנות המתקנות), בתקנה 383א(א) לתקנות העיקריות (להלן – התקנות העיקריות), במקום "N3, O3 ו-O4" יבוא "N3 ו-O, לרבות כל מתקן המיועד להיגרר על-ידי רכב או להתחבר לרכב".

חוה ראובני: תקנה 2 – תיקון תקנה 5 לתקנות המתקנות בתקנה 5 לתקנות המתקנות, במקום "בתקנה 383ז(ג) לתקנות העיקריות" יבוא: "בתקנה 383ז לתקנות העיקריות – (1) תקנות משנה (א) ו-(ב) – בטלות; (2) בתקנת משנה (ג)".

חוה ראובני: " הרעיון הוא להכניס את כל הנגררים האלה לתוך תקנה 383א, שהיא התקנה שמסדירה את לוחות הסימון האחוריים החדשים.

חוה ראובני: בתקנה 383ז, שמדברת על הרכבים השיוריים שעליהם עדיין יחולו טבלאות הסימון, תישאר רק תקנת משנה (ג) שעוסקת בעגלה רתומה לבהמה.

חוה ראובני: אנחנו לא יודעים כמה כאלה יש כי הם לא רשומים.

אופיר אקוניס: אי אפשר לבדוק את זה?

אופיר אקוניס: זה מעניין גם מבחינת מצבם של בעלי-החיים שלא תמיד זוכים לתנאים טובים מאוד כאשר משתמשים בהם כבהמות משא.

אופיר אקוניס: אתם מכירים את הדברים הללו.

אופיר אקוניס: אף אחד לא יודע מה קורה עם זה?

אופיר אקוניס: כלומר השוק הזה פרוץ לגמרי.

אופיר אקוניס: אתה אומר שבכלל עוד מעט זה יהיה שוק מסודר כי יחזרו לזה ...

קריאה: יהיה רישיון מוביל לכל אחד.

אופיר אקוניס: למה זה לא מוסדר, או לפחות אף אחד לא יודע על זה?

חוה ראובני: נושא הפיקוח על בריאות בעלי-חיים, תנאיהם והפעילות שלהם לא נמצא בסמכותנו.

אופיר אקוניס: זה לא באחריות שלכם, אבל עובדה שלבעל-החיים רתומה עגלה, שזה כלי רכב מסוים, אמנם לא מודרני כמו הסאגווייז שבאים לאישורנו עוד מעט, אבל זה פרוץ לגמרי.

חוה ראובני: תקנות התעבורה פטרו את העגלות הללו מרישום ורישיון.

חוה ראובני: המשמעות של רישום ורישיון, להבדיל מכללי התנהגות בדרך שבחלקם הגדול כן חלים עליהם כי העגלה הזאת עדיין עומדת בהגדרת רכב – לא רכב מנועי אלא רכב – וחלק נכבד מן התקנות עדיין חל על רכב, אז חלים עליהם כללים כלשהם.

חוה ראובני: אבל רישום ורישיון מטרתם פיקוח על התקינוּת, ומטרתם בין היתר גביית אגרות, שאין בהם צורך ונמצאו לא מתאימים לעניין העגלות הרתומות לבעלי-חיים.

חוה ראובני: הפיקוח על חייהם של בעלי-החיים נמצא בסמכות משרד החקלאות.

חוה ראובני: אולי להם יש ידע על התופעה.

אופיר אקוניס: נראה לי שגם להם אין מידע.

אופיר אקוניס: נבדוק את זה.

אופיר אקוניס: יהיה לנו כאן דיון בערעור על חוק הכלבת אז אולי נשאל באותה הזדמנות.

אופיר אקוניס: יש הערות נוספות?

אופיר אקוניס: אני מבין שגם זה בהסכמה.

אופיר אקוניס: המובילים?

אופיר אקוניס: המשטרה?

אופיר אקוניס: המרכז החקלאי?

אריה כרנדיש: הגענו להסכמה עם משרד התחבורה בעניין הזה.

אופיר אקוניס: יפה מאוד.

אופיר אקוניס: לא נותר לי אלא לאשר את תקנות התעבורה (תיקון מס' 5) (תיקון), התשס"ט-2009, בדבר סימון אחורי של נגררים קלים.

אופיר אקוניס: תודה רבה.